Παέγια θαλασσινών με σάλτσα alioli
Το πιλάφι της Ισπανίας από την Καλή Δοξιάδη, μια μαγείρισσα που ξέρει πολλά για τη γαστρονομία της Ιβηρικής χερσονήσου.  
350 γρ. ρύζι Καρολίνα, 1 λίτρο ζωμός (ό,τι είδος θέλουμε) , 8-10 γαρίδες, 2 πλοκάμια χταπόδι, 6 μύδια ή μικρά κυδώνια ή γυαλιστερές, 4 καλαμάρια, καθαρισμένα και κομμένα σε λεπτές φέτες, 6 χτένια (μια χαρά κάνουν και τα καθαρισμένα και κατεψυγμένα) , 1/2 φινόκιο, σε μικρά κομματάκια , 1/2 αγγούρι, ξεσποριασμένο και κομμένο κομματάκια, 1 ντομάτα, καθαρισμένη, ξεσποριασμένη και κομμένη κομματάκια, 1 κρεμμύδι, ψιλοκομμένο , 1/2 φλιτζάνι ελαιόλαδο, 2 τσιμπιές σαφράν, 1 κουτ. σούπας πάπρικα γλυκιά , 1 αυγό, 3-4 σκελίδες σκόρδου, λιωμένες, χυμός από 1/2 λεμόνι , 3/4 φλιτζάνια ελαιόλαδο , αλάτι
Σε μια μικρή κατσαρόλα βάζουμε το χταπόδι χωρίς υγρά, σκεπάζουμε την κατσαρόλα και τοποθετούμε σε σιγανή φωτιά. Αφήνουμε να ψηθεί στο ζουμί του ώσπου να τρυπιέται εύκολα, περίπου 50 λεπτά. Το βγάζουμε, το κόβουμε σε μπουκιές και το ζουμί που θα έχει βγάλει το συμπληρώνουμε με τον ζωμό ώστε να έχουμε συνολικά 1 λίτρο υγρό. Βάζουμε το υγρό αυτό να βράσει και ζεματίζουμε σε αυτό τις γαρίδες και τα μύδια. Τα βγάζουμε, αφαιρούμε τα κελύφη από τα μύδια και από τις γαρίδες, αφήνοντας στις μισές  τα κεφάλια (για τη διακόσμηση). Τον ζωμό αυτό τον κρατάμε για το φαγητό, διατηρώντας τον καυτό και προσθέτοντάς του την πάπρικα και το σαφράν.Σε ένα τηγάνι 30-32 εκ. τσιγαρίζουμε το κρεμμύδι στο λάδι, χωρίς να το αφήσουμε να ροδίσει. Αν δεν έχουμε το ειδικό τηγάνι για την παέγια, τότε χρησιμοποιούμε ένα που να μην είναι αντικολλητικό ώστε να πετύχουμε κριτσανιστή κρούστα.Προσθέτουμε το ρύζι και ανακατεύουμε συνέχεια σε μέτρια φωτιά μέχρι να γυαλίσει. Προσθέτουμε στη συνέχεια τον καυτό ζωμό με το σαφράν και την πάπρικα, πολύ προσεκτικά για να μη μας πιτσιλίσει. Ανακατεύουμε καλά, κι από αυτό το σημείο και πέρα δεν ανακατεύουμε ξανά. Μοιράζουμε ομοιόμορφα τα υπόλοιπα συστατικά στην επιφάνεια του ζωμού και πιέζουμε λίγο να βυθιστούν, αν χρειάζεται. Το φαγητό πρέπει να κοχλάζει μέτρια. Αν δούμε και απορροφάται ο ζωμός πολύ γρήγορα, χαμηλώνουμε τη φωτιά. Η παέγια θα είναι έτοιμη σε 18 περίπου λεπτά. Κατεβάζουμε απ' τη φωτιά και σκεπάζουμε το φαγητό με μια καθαρή πετσέτα και το αφήνουμε για 5 λεπτά να ξεκουραστεί. Το ρύζι πρέπει να είναι ελάχιστα αλ ντέντε, όπως αντίστοιχα σε ένα ριζότο. Κατά το σερβίρισμα ξύνουμε με μια μεταλλική σπάτουλα τον πάτο του τηγανιού όπου θα έχει κολλήσει μια στρώση ρυζιού και θα έχει ξεροψηθεί.Σερβίρουμε με φέτες λεμονιού και σάλτσα alioli.Σε ένα μπλέντερ βάζουμε το αυγό, το σκόρδο και αλάτι και αρχίζουμε να χτυπάμε, προσθέτοντας σιγά σιγά και σε ελάχιστες ποσότητες το λάδι, σαν να φτιάχνουμε μαγιονέζα. Όταν αρχίσει και πήζει αυξάνουμε την ποσότητα ροής του ελαιολάδου και προσθέτουμε και τον χυμό από το λεμόνι.
Θαλασσινά,Καλαμάρι , Θράψαλο,Μύδια,Ρύζι,Χταπόδι